Se jibqa’ jinżamm arrestat is-supererjur tal-MUSEUM Anthony Callus li qed jiġi akkużat b’korruzzjoni ta’ minuri wara li l-Avukat Ġenerali ma bagħatx ir-risposta tiegħu għat-talba għal-libertà proviżorja li ressaq l-avukat ta’ Callus l-avukat Arthur Azzopardi. F’kummenti lil tvm.com.mt l-Avukat Ġenerali qal li r-rikors wasal fl-uffiċċju tiegħu fil-11.00 ta’ dalgħodu waqt li kienet għaddejja s-seduta u għalhekk ma kienx fil-ħin biex iwieġeb. Fil-kawża li kompliet bil-magħluq xehed it-tifel li rrakkonta il-verżjoni tiegħu ta’ kif ġraw l-affarijiet meta seħħ l-allegat abbuż, skont dak li ngħad fl-ewwel seduta, it-tifel qal li s-superjur kien laqatlu l-partijiet privati tiegħu waqt li kien qed jgħollih min qaddu. Minkejja li t-talba ma ntlaqatx, il-prosekuzzjoni ma oġġezzjonatx għat-talba ta’ ħelsien mill-arrest. Għal kuntrarju ta’ bosta każi ta’ abużi speċjalment tal-minuri għall-każ tas-Sur Callus bosta kienu dawk li kkummentaw fuq is-siti soċjali u anke fuq siti tal-aħbarijiet juru appoġġ għas-Sur Callus tant li ttellgħet paġna fuq Facebook li f’temp ta’ tlett ijiem issieħbu fiha aktar minn 4,000 ruħ fejn dawk imsieħba qed jgħidu li huma moralment konviniti li Anthony Callus huwa innoċenti. Oħrajn ikkummentaw li wasalna f’punt fejn l-adulti joqogħdu ‘l bogħod mit-tfal biex żgur ma jkun hemm l-ebda allegazzjoni fil-konfront tagħhom. Anke l-Ministru tal-Edukazzjoni Evarist Bartolo kkummenta dwar kemm illum sar ħafna aktar diffiċli minn qabel biex taħdem fil-qasam edukattiv u mat-tfal. Andrew Azzopardi li jaħdem mil-qrib mat-tfal ikkonferma dan. tvm.com.mt huwa infurmat li kienu bosta dawk li jaħdmu mat-tfal u żgħażagħ li wara dak li semgħu ddeċidew li mhux se jibqgħu jieħdu responsabbiltà tat-tfal u oħrajn qed saħansitra jirrifjutaw li jeħduhom attivitajiet soċjali. Il-Ministru f’kumment fuq il-paġna tiegħu ta’ facebook qal li hemm bżonn inkunu raġjonevoli u jkollna sens ta’ proporzjon. Qal li filwaqt li ma għandu jkun hemm l-ebda tolleranza għal abbuż mit-tfal iżda ma jistax ikun li kollox isir abbuż tat-tfal jew suspett ta’ abbuż ta’ tfal. Qal li hu jaf bi tfal li ġew imkissrin għax ġew abbużati iżda jaf ukoll b’adulti li ġew imkissrin għax ġew suspettati li abbużaw mit-tfal u ma kienx hekk. Intant sorsi qrib il-każ u membri oħra ta’ avukatura kkummentaw li dan il-każ għandu numru ta’ stramberiji fost l-oħrajn l-ammont qasir ta’ żmien li fiha saret l-investigazzjoni b’allegazzjoni ta’ abbuż issir il-Ħadd u l-persuna jitressaq il-qorti kif ukoll il-fatt li f’każijiet sensittivi jintalab il-parir tal-Avukat Ġenerali u f’dan il-każ ma ntalabx.